Počas akcie Chikara spolu s nimi zadržali ďalších 13 osôb, z ktorých šesť skončilo v base. Medzi nimi aj Pavol Duchoň († 56), ktorý mal v zločineckej skupine funkciu skladníka drog. Invalidný dôchodca, u ktorého našli 9 kíl pervitínu a 70-tisíc eur v hotovosti bol jedným z kľúčových svedkov v ozrejmovaní fungovania zločineckej skupiny a drogovej trestnej činnosti, však náhle zomrel!
V base len dva týždne! NAKA si prednedávnom posvietila na 15 osôb, ktoré mali podľa uznesenia o vznesení obvinenia páchať drogovú trestnú činnosť a podieľať sa na zločineckej skupine. Medzi zadržanými bola aj Plačková s manželom, ktorí strávili 4 dni v cele predbežného zadržania. Sudca pre prípravné konanie Špecializovaného trestného súdu v Pezinku však manželov prepustil. Na slobode však zostávajú aj naďalej obvinení.
Jeden z obvinených však také šťastie nemal. Pavol Duchoň († 56), ktorého "skladovacie služby" mala využívať sledovaná zločinecká skupina, skončil v base. Po dvoch týždňoch za mrežami však včera náhle zomrel a dôvodom má byť zlyhanie srdca. "Môžeme potvrdiť, že obvinený P. D. počas výkonu väzby zomrel. Okolnosti úmrtia však bližšie komentovať nebudeme, pretože sú predmetom vyšetrovania, v ktorom vykonáva dozor Okresná prokuratúra Trenčín," uviedol Novému Času hovorca Generálnej prokuratúry Dalibor Skladan.